چه‌نى له هيور مِ دادن وه لاده‌و
چه‌نى ئه‌سره‌يل مِ كه‌فتن وه پاده‌و
چه‌نى جوور كووانى داخ كريام
بچوو، واران ئه‌سره‌يلم وساده‌و
چه سه‌رچوپى ئه‌زيزى كيشى يارم
ئه‌راى ديينى نه‌منيه دى قه‌رارم
كوره ده‌ردى وه ماڵ ئاسمان كه‌و
كه‌سيگ بويشى گه‌نه،چه‌وى درارم
قه‌پى دامه له سيف ئه‌زره‌ته‌يلم
چه‌نيگه بى خه‌وه‌و بوينه چه‌وه‌يلم
مِ خو رووژم له بان تو له ده‌س دام
ئه‌را ره‌همى نيه‌كه‌يدن وه شه‌وه‌يلم
هه‌وا ئه‌وره،ته‌مه،نِم‌نِم واران
چه‌وم هاله‌و ريد ساڵان و مانگان
هه‌يه زانم كِ نيه‌تيه‌يده‌و ديارم
ته‌مام ئه‌زره‌ته‌يلم چوو وه تاڵان
شه‌واره هه‌م شه‌واره هه‌م شه‌واره
دڵم بيزه‌ى چه‌وه‌يلد كه‌ى دواره
خه‌وه‌ر دانه كه ديريدن تيه‌يده‌و
هه‌ناسه بڕكيم كه‌فته‌و شماره
شه‌واره هه‌م شه‌واره هه‌م شه‌واره
چه‌وه‌يلم بى خه‌وه‌و  بينه دواره
مِ هه‌ر چى كه‌م رويد نايده‌و خياڵم
وه ناو هه‌رچى هه‌ساره‌‌يله دياره
بنووڕه ته‌مته‌مه‌لويلان چه كه‌يدِن
بنووڕ چوى داره‌گانيش هه‌ڵكه‌نيدِن
ئه‌زيزم هاله رى ديرى تيه‌يده‌و
خوداگه ياره‌گه‌م وه پا نه‌خه‌يدِن
وه ناو سه‌وزى وه‌هاران هه‌ر تو سه‌وزى
منيده شه‌مع هه‌ميشه پر له ئه‌سرى
وه‌لى هه‌ر كه‌س نه‌زانيدِن مِ زانم
تو ليمو زه‌رده‌گه‌ى باخه‌يل قه‌سرى
